A Bizottság határozata
(2001. október 16.)
a tagállamok által szarvasmarhafélék, sertések, lófélék, juh és kecske, továbbá friss hús és húsipari termékek behozatalára feljogosított harmadik országok jegyzékének megállapításáról szóló 79/542/EGK tanácsi határozatnak különösen Új-Kaledónia, valamint St. Pierre és Miquelon szigete tekintetében történő módosításáról
(az értesítés a C(2001) 3080. számú dokumentummal történt)
(EGT vonatkozású szöveg)
(2001/731/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, szarvasmarhafélék, juh- és kecskefélék, a sertések, a friss hús és húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 3. cikkére,
mivel:
(1) A legutóbb a 2001/117/EK bizottsági határozattal [3] módosított 79/542/EGK tanácsi határozat [4] meghatározza azon harmadik országok jegyzékét, amelyekből a tagállamok engedélyezik a szarvasmarhafélék, sertés, lófélék, juh és kecske, továbbá friss hús és húsipari termékek behozatalát.
(2) Időszerű tisztázni a határozatban foglalt különböző fajtájú élő állatokkal kapcsolatban országoknak a jegyzékbe felvétele tekintetében, hogy a behozatal engedélyezésének feltétele az, hogy ezen országokban és az élő állatokra érvényben legyenek a 72/462/EGK tanácsi irányelv 8. és 11. cikke alapján a közösségi jogszabályokban meghatározott közösségi szinten összehangolt állat-egészségügyi feltételek és állatorvosi bizonyítvány kiállítása. Az átláthatóság érdekében tehát fontos, hogy a 79/542/EGK határozat mellékletének 1. részében csak az összehangolt szabályokkal rendelkező országokból származó behozatal szerepeljen engedélyezettként.
(3) A közösségi állatorvosi kiküldetéseket követően úgy tűnik, hogy Új-Kaledónia, továbbá St. Pierre és Miquelon szigete kielégítően jól felépített és szervezett állat-egészségügyi szolgálattal rendelkezik.
(4) Az elmúlt 12 hónap során Új-Kaledóniában nem fordult elő ragadós száj- és körömfájás valamint keleti marhavész; az utóbbi 12 hónapban e betegségek egyike ellen sem oltottak, továbbá tilos a ragadós száj- és körömfájás ellen beoltott állatok behozatala.
(5) Új-Kaledónia felvehető azon harmadik országok jegyzékébe, amelyekből a tagállamok engedélyezik vadállatok húsának behozatalát, továbbá a szarvasmarhafélék friss húsa és húsipari termékei tekintetében is jegyzékbe vehető.
(6) A lófélék állat-egészségügyi helyzetét kielégítően ellenőrzi St. Pierre és Miquelon állat-egészségügyi szolgálata, és különösen az országban afrikai lópestis és a lovak venezuelai járványos agy- és gerincvelő gyulladása már több mint két éve, a lovak tenyészbénasága és takonykórja pedig több mint hat hónapja nem fordult elő.
(7) St. Pierre és Miquelon a lovak vonatkozásában a jegyzékbe felvehető.
(8) A 92/160/EGK határozat Mexikó régiókba sorolása tekintetében történő módosításáról, továbbá a 92/260/EGK, a 93/195/EGK, a 93/196/EGK és a 93/197/EGK határozatnak a lófélék Mexikóból történő behozatala tekintetében történő módosításáról, valamint a 95/392/EK és a 96/486/EK határozat hatályon kívül helyezéséről szóló, 2001. július 20-i 2001/611/EK bizottsági határozat [5] elfogadása óta a tagállamok ismét engedélyezhetik lófélék egyes kategóriáinak behozatalát Mexikó egyes részeiből. A régiókba sorolásra és a vágásra szánt lófélék behozatalának tilalmára vonatkozó utalás azonban kimaradt a 79/542/EGK határozatból és ezt egyértelművé kell tenni.
(9) A jegyzékben szereplő országok azonosítása azon ISO-kódok alapján történik, amelyeket a közösségi jogszabályok az országok és területek külkereskedelmi célú megnevezésére írnak elő; e kódok ideiglenes jellegét adott esetben jelezni kell.
(10) A 79/542/EGK határozat mellékletét megfelelően módosítani kell.
(11) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK határozat mellékletének 1. része helyébe e határozat melléklete lép.
2. cikk
Ez a határozat 2001. október 20-tól alkalmazandó.
3. cikk
Ennek a határozatnak a tagállamok a címzettjei.
Kelt Brüsszelben, 2001. október 16-án.